Document ID: 32008D0073

KOMISIJOS SPRENDIMAS
2007 m. gruodžio 20 d.
iš dalies keičiantis Komisijos sprendimą 2004/277/EB, Euratomas, dėl Tarybos sprendimo 2007/779/EB, Euratomas, nustatančio Bendrijos civilinės saugos mechanizmą, įgyvendinimo taisyklių
(pranešta dokumentu Nr. C(2007) 6464)
(Tekstas svarbus EEE)
(2008/73/EB, Euratomas)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Europos atominės energijos bendrijos steigimo sutartį,
atsižvelgdama į 2007 m. lapkričio 8 d. Tarybos sprendimą 2007/779/EB, Euratomas, nustatantį Bendrijos civilinės saugos mechanizmą (1), ypač į jo 12 straipsnį,
kadangi:
(1)
2003 m. gruodžio 29 d. Komisijos sprendimas 2004/277/EB, Euratomas, nustatantis Tarybos sprendimo 2001/792/EB, Euratomas, nustatančio Bendrijos mechanizmą sustiprintam bendradarbiavimui teikiant civilinės saugos pagalbą palengvinti, įgyvendinimo taisykles (2) turi būti iš dalies pakeistas, kad į jį būtų įtrauktos Europos civilinės saugos įgyvendinimo taisyklės. Šiose taisyklėse turėtų būti pateiktos pagrindinės civilinės saugos modulių savybės, tokios kaip jų užduotys, pajėgumai, sudedamosios dalys ir, dislokavimo laikas, ir nustatytas tinkamas jų savarankiškumo bei sąveikos lygis.
(2)
Savanoriškumo ir nacionalinių vienos ar kelių valstybių narių išteklių pagrindu sukurti civilinės saugos moduliai padeda didinti gebėjimą greitai imtis priemonių, kaip skatina Europos vadovų Taryba 2005 m. birželio 16-17 d. susitikimo išvadose ir Europos Parlamentas - 2005 m. sausio 13 d. Rezoliucijoje dėl cunamio. Kad naudojant civilinės saugos modulius būtų galima sutrumpinti reagavimo laiką susidarius nepaprastoms ekstremalioms situacijoms, pagrindinės jų charakteristikos turėtų atitikti tam tikrus bendruosius reikalavimus.
(3)
Įvykio vietoje turėtų veikti techninės pagalbos paramos grupės, atliekančios pagalbines funkcijas ir padėti Bendrijos padėties vertinimo ir (arba) koordinavimo grupėms įstaigų steigimo ir vadovavimo joms, telekomunikacijų, apsirūpinimo būtinomis priemonėmis ir transporto klausimais. Todėl būtina nustatyti techninės pagalbos paramos grupėms taikomus bendruosius reikalavimus. Tokios grupės taip pat galėt prisidėti prie civilinės saugos moduliams keliamų apsirūpinimo reikalavimų vykdymo. Visi susitarimai dėl techninės pagalbos paramos grupių integravimo į civilinės saugos modulius turi būti sudaryti prieš perduodant Komisijai bendrą informaciją apie modulius.
(4)
Civilinės saugos moduliai turi būti pajėgūs veikti savarankiškai tam tikrą nustatytą laiką. Todėl būtina nustatyti bendruosius savarankiškumo reikalavimus ir, jeigu reikia, specialius reikalavimus, kurie gali skirtis priklausomai nuo teikiamos pagalbos ir atitinkamo modulio rūšies. Reikėtų atsižvelgti į valstybių narių ir tarptautinių organizacijų paprastai taikomą praktiką, pvz., pailginant miestų paieškos ir gelbėjimo modulių savarankiškumo laikotarpius ar paskirstant užduotis pagalbą siūlančiai ir pagalbos prašančiai šaliai remiant oro erdvėje veikiančių modulių operacijas.
(5)
Būtina Bendrijos ir dalyvaujančių valstybių lygmeniu numatyti priemones civilinės saugos modulių sąveikai didinti, ypač susijusiai su mokymu ir pratybų.
(6)
Šiame sprendime numatytos priemonės atitinka Civilinės saugos komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2004/277/EB, Euratomas iš dalies keičiamas taip:
1.
2 straipsnis papildomas šiomis apibrėžtimis:
„c)
pagalbos teikimo grupės - tai žmogiškieji ir materialieji ištekliai, įskaitant valstybių narių nustatytus civilinės saugos modulius (kaip nurodyta 3a, 3b ir 3c straipsniuose) civilinės saugos pagalbai teikti.
d)
techninės pagalbos paramos grupės - tai valstybių narių nustatyti žmogiškieji ir materialieji ištekliai pagalbinėms užduotims vykdyti.“
2.
Įterpiami šie 3a, 3b ir 3c straipsniai:
„3a straipsnis
1. Jeigu būtų kuriami papildomi moduliai, civilinės saugos moduliai turi atitikti II priede išdėstytus bendruosius reikalavimus.
2. Techninės pagalbos paramos grupės turi atitikti būtiniausius III priede išdėstytus bendruosius reikalavimus.
3. Civilinės saugos moduliai ir techninės pagalbos paramos grupės gali būti finansuojami iš vienos ar kelių valstybių narių išteklių.
4. Jeigu civilinės saugos modulį ar techninės pagalbos paramos grupę sudaro daugiau negu viena sudedamoji dalis, teikiant pagalbą gali būti dislokuojami tik tos civilinės saugos modulio ar techninės pagalbos paramos grupės sudedamosios dalys, kurios yra būtinos tokiai pagalbai teikti.
3b straipsnis
1. Atskirų civilinės saugos modulių savarankiškumui taikomi šie elementai, kaip nurodyta II priede:
a)
vyraujančias oro sąlygas atitinkanti prieglauda;
b)
elektros energija ir apšvietimas, reikalingi operacijų bazei ir užduočiai įvykdyti naudojamiems įrengimams;
c)
modulio personalui skirtos sanitarinės ir higienos patalpos;
d)
galimybė gauti modulio personalui reikalingą maistą ir vandenį;
e)
modulio personalą aptarnaujantys medicinos ir paramedicinos darbuotojai, patalpos ir reikalingi ištekliai;
f)
įrangos saugojimas ir modulio įrangos techninė priežiūra;
g)
įranga užtikrinti ryšiui su atitinkamais partneriais, ypač su atsakingais už veiklos koordinavimą įvykio vietoje;
h)
vietos transporto priemonės;
i)
logistika, įranga ir darbuotojai, užtikrinantys galimybę įsteigti operacijų bazę ir pradėti nedelsiant vykdyti misiją po atvykimo į įvykio vietą.
2. Pagalbą siūlanti valstybė narė užtikrina atitiktį savarankiškumo reikalavimams, taikydama bet kurią iš šių priemonių:
a)
aprūpindama civilinės saugos modulius reikalingais darbuotojais, įranga ir vartojimo prekėmis;
b)
atlikdama atitinkamus parengiamuosius darbus operacijų vietoje;
c)
prieš perduodama informaciją apie civilinės saugos modulius pagal 3 straipsnio 1 dalį, imdamasi būtinų išankstinių priemonių, kad sujungtų nesavarankišką intervencinę grupę su techninės pagalbos paramos grupe, siekiant atitikti 3c straipsnyje nurodytus reikalavimus.
3. Pradėjus vykdyti misiją savarankiškumas turi būti užtikrintas ne trumpesniam nei vienas iš toliau nurodytų laikotarpiui:
a)
96 valandos; arba
b)
II priede konkretiems civilinės saugos moduliams nustatyti laikotarpiai.
3c straipsnis
Valstybės narės įgyvendina būtinas priemones, kad užtikrintų šių reikalavimų laikymąsi:
a)
civilinės saugos moduliai yra pajėgūs veikti kartu su kitais civilinės saugos moduliais;
b)
techninės pagalbos paramos grupės yra pajėgios veikti kartu su kitomis techninės pagalbos paramos grupėmis ir civilinės saugos moduliais;
c)
atskirų civilinės saugos modulių elementai yra pajėgūs veikti kartu kaip vienas civilinės saugos modulis;
d)
techninės pagalbos paramos grupių sudedamosios dalys yra pajėgios veikti kartu kaip viena techninės pagalbos paramos grupė;
e)
ne ES teritorijoje dislokuoti civilinės saugos moduliai ir techninės pagalbos paramos grupės yra pajėgūs veikti kartu su tarptautinėmis nelaimių likvidavimo pajėgomis, remiančiomis paveiktąją šalį;
f)
civilinės saugos modulių ir techninės pagalbos paramos grupių vadovai, vadovų pavaduotojai ir ryšių palaikymo pareigūnai dalyvauja atitinkamuose mokymo kursuose ir pratybose, kuriuos organizuoja Komisija pagal Sprendimo 2007/779/EB, Euratomas 5 straipsnio 5 dalį.“
3.
11 straipsnio 1 dalyje žodis „Priedas“ keičiamas į „I priedas“.
4.
24 straipsnis papildomas šiuo e punktu:
„e)
didinti civilinės saugos modulių sąveiką.“
5.
Priedo pavadinime žodis „Priedas“ keičiamas į „I priedas“.
6.
Pridedamas II priedas, kaip nustatyta šio sprendimo I priede.
7.
Pridedamas III priedas, kaip nustatyta šio sprendimo II priede.
2 straipsnis
Šis sprendimas skirtas valstybėms narėms.
Priimta Briuselyje, 2007 m. gruodžio 20 d.

Labels: 10
18
15
5